text: Drone viser fortidens hovedstad
  01 juni 2016 kl. 12.50
  Vejret var perfekt til dronefilmoptagelser. Det udnyttede de ved Kongernes Jelling, hvor de i dag optog film til en ny del af udstillingen.
  Tidligt i morges lød der en konstant summen over de 1000 år gamle gravhøje i Jelling.
  Det var en drone fra firmaet Streamfactory der filmede det store anlæg fra Harald Blåtands tid. Et anlæg på størrelse med 20 fodboldbaner.
  - Vi vil give folk den fornemmelse, at de selv styrer en drone ud over området ved Kongerns Jelling, fortæller formidlingschef Morten Teilmann-Jørgensen.
  - Det er, når man ser Jelling fra oven, at man helt forstår, hvilken bygmester Harald Blåtand var.
  De seneste år har Nationalmuseet afdækket, hvor stor en fæstning, der var i Jelling, da byen fungerede som Danmarks hovedstad.
  - Dette er virkelig historie i stor skala, så for at rigtigt se det, skal vi op i luften, siger Morten Teilmann-Jørgensen.
  Optagelserne laves i 360 grader og skal bearbejdes i computeren, før de kan vises i udstillingen.
  Den 25. juni vil museet vise live dronebilleder på en storskærm, mens dronen viser billeder af området.
  